Foto: Podravka: Na slici: Zaposlenici Podravkine tvornice u Tanzaniji



PODRAVKA je danas otvorila tvornicu u Tanzaniji, svoju prvu tvornicu na velikom tržištu Afrike.

Tvornicu Vegeta Podravka Ltd Tanzania u Bagamoyu, dijelu Tanzanije koji je u posebnom fokusu Vlade Tanzanije za investicije i razvoj industrije, svečano su otvorili ministar industrije, trgovine i investicija Tanzanije Charles Mwijage kao osobni izaslanik premijera Kassim M. Majaliwa te članica Uprave Podravke Olivija Jakupec, uz prisustvo brojnih uzvanika, priopćeno je iz Podravke.

Investicija od 4 milijuna eura

Investicija u novu tvornicu Podravke u Bagamoyu ukupne površine 17.000 četvornih metara vrijedna je 4 milijuna eura, a tvornica je izgrađena i opremljena u roku od godine i pol dana. U tvornici će raditi 20 zaposlenika, a otvaranjem tvornice posredno je stvoreno još 200 radnih mjesta.

Ispitivanja potencijala tržišta u Africi, Podravka je započela 2014. godine kroz analizu tržišta, strukture trgovine, prisutnost konkurencije u različitim područjima Afrike gdje je zabilježen gospodarski rast i rast standarda. Uz tradicionalnu trgovinu, u Africi se razvija i moderna prodaja pa se otvaraju mnogi veliki trgovački lanci. Upravo se Tanzanija nametnula kao najpogodnija za pokretanje poslovanja na ovom tržištu, radi svoje pozicije, infrastrukture, rasta gospodarstva te članstva u trgovačkim asocijacijama.

Tekst se nastavlja ispod oglasa

Analizirajući navike potrošača, prihvaćanje trendova i tradiciju pripreme hrane, kao i zakonsku regulativu odabran je potencijalni asortiman koji je prošao sva testiranja i degustacije u Tanzaniji te proceduru registracije.

Podravkini proizvodi već se prodaju na afričkim tržištima

"Kako se tvornica gradila, počeli smo prodavati neke proizvode koje smo uvezli iz Hrvatske. Također smo započeli različite marketinške aktivnosti kako bismo predstavili svoje proizvode i njihovu primjenu potencijalnim kupcima. Naši su proizvodi dostupni u svim modernim trgovačkim lancima i trgovinama u Tanzaniji, a izazov nam je lansirati naše proizvode u tradicionalne trgovačke lance kako bi bili dostupni svim stanovnicima Tanzanije. Širok raspon naših proizvoda je sada dostupan i u Keniji, Zambiji i Ugandi. Uvjereni smo da će u bližoj budućnosti Podravkini proizvodi pronaći svoje mjesto u mnogim kućanstvima diljem Afrike", izjavila je Olivija Jakupec, članica Uprave Podravke.

Ministar industrije, trgovine i investicija Tanzanije Charles Mwijage, ovom je prilikom zahvalio predstavnicima Podravke što su odabrali Tanzaniju kao zemlju svoje investicije na afričkom tržištu. Naglasio je da upravo ovakva tvornica kao što je tvornica Vegete može biti primjer svim ostalim investitorima, jer su ostvareni visoki standardi koristeći zajednička znanja i saznanja Podravke kao investitora te lokalnih građevinskih i montažerskih kompanija.